text: 24 timer i en anden virkelighed
  04 juni 2011 kl. 10.05
  500 børn og unge fra hele landet forsvinder i 24 timer ind i en helt anden verden, hvor guder og gudinder, troldmænd og orker, elver og hobitter lever side om side med mennesker.
  De 500 deltagere er en del af rollespillet ?Houens Helte?, der finder sted fra lørdag den 4. juni kl. 12 og et døgn frem ved Houens Odde nær Kolding.
  Alle der opholder sig på stedet, skal være klædt ud i rollespilskostumer, for at gøre oplevelsen så intens som muligt. 
  Bag arrangementet står Ungdomsringen, fritids- og ungdomsklubbernes interesseorganisation. 
  I rigtig mange klubber er rollespil nemlig en meget populær aktivitet med produktion af kostumer og udstyr. 
  Men kun sjældent er det muligt for klubberne at
  indgå i rollespil med flere hundrede deltagere.
  
  Her er ingen udenfor
  Rollespillene lever lidt i det skjulte, med der findes flere rollespilsforeninger landet over, hvor både børn og voksne mødes om deres interesse.
  Rollespillene er en slags teaterstykker uden manuskript og tilskuere, hvor alle deltagere spiller en rolle. Handlingen er ikke fastlagt, men kredser om eventyr og sagn. 
  Her har man mulighed for at spille en helt anden person end man er til dagligt, og det tiltrækker mange, der f.eks. ikke trives i sportsklubber og andre foreninger.
  Hos rollespillerne er der plads til alle, for i den opdigtede fantasiverden er alt muligt.
  